Document ID: 32014R0548

REGULAMENTUL (UE) NR. 548/2014 AL COMISIEI
din 21 mai 2014
privind punerea în aplicare a Directivei 2009/125/CE a Parlamentului European și a Consiliului în ceea ce privește transformatoarele de putere mici, medii și mari
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Directiva 2009/125/CE a Parlamentului European și a Consiliului din 21 octombrie 2009 de instituire a unui cadru pentru stabilirea cerințelor în materie de proiectare ecologică aplicabile produselor cu impact energetic (1), în special articolul 15 alineatul (1),
după consultarea Forumului consultativ privind proiectarea ecologică,
întrucât:
(1)
Comisia a efectuat un studiu pregătitor în care a analizat aspectele legate de mediu și economice ale transformatoarelor. Studiul a fost elaborat în colaborare cu părțile implicate și interesate din Uniune și rezultatele au fost puse la dispoziția publicului. Transformatoarele sunt considerate ca fiind produse cu impact energetic, în sensul articolului 2 alineatul (1) din Directiva 2009/125/CE.
(2)
Studiul a arătat că energia în faza de funcționare constituie cel mai semnificativ aspect legat de mediu care poate fi abordat prin proiectarea produsului. Pentru fabricarea transformatoarelor se utilizează cantități semnificative de materii prime (cupru, fier, rășină, aluminiu), dar mecanismele pieței par să asigure un tratament final adecvat la scoaterea din uz și, prin urmare, nu este necesar să se stabilească cerințe de proiectare ecologică.
(3)
Cerințele de proiectare ecologică stabilite în anexa I se aplică produselor introduse pe piață sau puse în funcțiune, oriunde sunt ele instalate. Prin urmare, astfel de cerințe nu pot fi condiționate de aplicația în care este utilizat produsul.
(4)
Transformatoarele sunt achiziționate, de obicei, în temeiul acordurilor-cadru. În acest context, achiziționarea se referă la actul de încheiere a unui contract cu producătorul în vederea furnizării unui volum dat de transformatoare. Contractul este considerat intrat în vigoare la data semnării sale de către părți.
(5)
Anumite categorii de transformatoare nu ar trebui să fie reglementate de prezentul regulament, din cauza funcției lor specifice. Consumul de energie sau potențialul de economisire a unor astfel de transformatoare este neglijabil în comparație cu altele.
(6)
Din cauza limitărilor privind greutatea pentru montarea transformatoarelor pe stâlpii pentru utilități, sunt acordate anumite concesii în materie de reglementare. Pentru a se evita utilizarea incorectă a transformatoarelor concepute special pentru montarea pe stâlpi, acestea ar trebui să afișeze în mod vizibil mențiunea "doar pentru utilizarea pe stâlpi electrici", astfel încât să faciliteze activitatea autorităților naționale de supraveghere a pieței.
(7)
Concesiile în materie de reglementare sunt acordate pentru transformatoarele echipate cu echipamente capabile să execute funcțiuni de reglementare a tensiunii pentru a integra generarea de energie distribuită din surse regenerabile în rețeaua de distribuție. Astfel de concesiuni trebuie eliminate treptat, pe măsură ce această tehnologie nouă evoluează și standardele de măsură devin disponibile pentru a separa pierderile asociate transformatorului de bază de cele asociate echipamentelor care realizează funcții suplimentare.
(8)
Cerințele de proiectare ecologică pentru performanța/eficiența energetică a transformatoarelor de putere medii și pentru eficiența energetică a transformatoarelor de putere mare ar trebui să fie stabilite în vederea armonizării cerințelor de proiectare ecologică pentru aceste dispozitive în întreaga Uniune. Astfel de cerințe ar contribui, de asemenea, la buna funcționare a pieței interne și la îmbunătățirea performanței de mediu ale statelor membre.
(9)
Stabilirea cerințelor de proiectare ecologică pentru transformatoarele de putere medie și mare este, de asemenea, necesară pentru sporirea introducerii pe piață a opțiunilor tehnologice și de proiectare care ameliorează performanța sau eficiența energetică a acestora. Pierderile totale în flota de transformatoare din UE27 în 2008 s-au ridicat la 93,8 TWh pe an. Potențialul de îmbunătățire a rentabilității economice prin măsuri mai eficiente de proiectare a fost estimat la aproximativ 16,2 TWh pe an în 2025, ceea ce corespunde unei emisii de 3,7 milioane de tone de CO2.
(10)
Este necesar să se prevadă o intrare în vigoare progresivă a cerințelor de proiectare ecologică, astfel încât să se asigure un interval de timp adecvat, în care producătorii să-și reproiecteze produsele. Ar trebui să fie stabilite limite de timp pentru punerea în aplicare a acestor cerințe, luându-se în considerare efectele asupra costurilor pentru producători, în special în întreprinderile mici și mijlocii, asigurându-se, în același timp, realizarea în timp util a obiectivelor de politică.
(11)
Pentru a permite o punere în aplicare eficientă a regulamentului, autoritățile naționale de reglementare sunt sfătuite cu insistență să țină seama de efectul unor cerințe de eficiență minimă asupra costului inițial al transformatorului și să permită instalarea unor transformatoare mai eficiente decât cele impuse de regulament, în cazul în care acestea sunt justificate din punct de vedere economic pe baza unui ciclu de viață integral.
(12)
Pentru facilitarea verificărilor de conformitate, producătorilor trebuie să li se solicite să prezinte informații în documentația tehnică menționată în anexele IV și V la Directiva 2009/125/CE.
(13)
Măsurile prevăzute în prezentul regulament sunt conforme cu avizul comitetului instituit în temeiul articolului 19 alineatul (1) din Directiva 2009/125/CE,
ADOPTĂ PREZENTUL REGULAMENT:
Articolul 1
Obiectul și domeniul de aplicare
(1) Prezentul regulament stabilește cerințele de proiectare ecologică pentru introducerea pe piață sau punerea în funcțiune a transformatoarelor de putere cu o putere minimă de 1 kVA utilizate în rețelele de transport și de distribuție a energiei electrice de 50 Hz sau pentru aplicații industriale. Regulamentul se aplică doar transformatoarelor achiziționate după intrarea în vigoare a regulamentului.
(2) Prezentul regulament nu se aplică transformatoarelor concepute și utilizate în mod specific pentru următoarele aplicații:
-
transformatoare de măsură, concepute în mod specific pentru alimentarea instrumentelor de măsură, a contoarelor, a releelor și a altor aparate similare;
-
transformatoare cu înfășurări de joasă tensiune, special concepute pentru a fi utilizate cu redresoare în vederea unei alimentări în curent continuu;
-
transformatoare concepute special pentru a fi racordate direct la un furnal;
-
transformatoare special proiectate pentru aplicații offshore și aplicații plutitoare offshore;
-
transformatoare special concepute pentru instalațiile de urgență;
-
transformatoare și autotransformatoare proiectate special pentru sisteme de alimentare feroviare;
-
transformatoare de împământare, și anume transformatoare trifazate destinate să ofere un punct neutru pentru împământarea unui sistem;
-
transformatoare de tracțiune instalate pe material rulant, și anume transformatoare conectate direct sau prin intermediul unui convertizor la o linie de contact cu curent alternativ sau continuu, utilizate în instalațiile fixe ale aplicațiilor feroviare;
-
transformatoare de pornire, concepute în mod special pentru pornirea motoarelor de inducție trifazate, astfel încât să se elimine căderile de tensiune de alimentare;
-
transformatoare de testare, concepute special pentru a fi utilizate într-un circuit pentru a produce o tensiune sau un curent specific în scopul testării echipamentelor electrice;
-
transformatoare de sudură, proiectate special pentru utilizarea cu echipamente de sudură cu arc sau echipamente de sudură prin rezistență;
-
transformatoare proiectate special pentru echipamente antideflagrante și exploatări miniere subterane (2);
-
transformatoare proiectate special pentru aplicații în ape adânci (în imersiune);
-
transformatoare de interfață de tensiune medie (MT) la tensiune medie (MT) până la 5 MVA;
-
transformatoare de putere mare, dacă se demonstrează că pentru o aplicație dată nu există soluții alternative fezabile din punct de vedere tehnic pentru a satisface cerințele referitoare la randamentul minim stabilite de prezentul regulament;
-
transformatoare de putere mare care sunt folosite pentru piese de schimb în același loc fizic/instalație pentru transformatoarele existente de putere mare, în cazul în care această înlocuire nu poate fi realizată fără a determina costuri disproporționate legate de transportul și/sau instalarea acestora,
cu excepția cerințelor privind informațiile despre produs și a documentației tehnice prevăzute în anexa I punctele 3 și 4.
Articolul 2
Definiții
În sensul prezentului regulament și al anexelor sale, se aplică definițiile următoare:
1.
„transformator” înseamnă un aparat static cu două sau mai multe înfășurări care, prin inducție electromagnetică, transformă un sistem de tensiune și de curent alternativ în alt sistem de tensiune și de curent alternativ, de obicei de valori diferite și cu aceeași frecvență, cu scopul de a transmite energie electrică;
2.
„transformator de putere mică” înseamnă un transformator de putere a cărui tensiune cea mai ridicată pentru echipamente nu depășește 1,1 kV;
3.
„transformator de putere medie” înseamnă un transformator a cărui tensiune cea mai ridicată pentru echipamente este mai mare de 1,1 kV, dar care nu depășește 36 kV, și a cărui putere nominală este egală sau mai mare de 5 kVA, dar mai mică de 40 MVA;
4.
„transformator de putere mare” înseamnă un transformator a cărui tensiune cea mai ridicată pentru echipamente depășește 36 kV și a cărui putere nominală este egală sau mai mare de 5 kVA sau a cărui putere nominală este egală cu sau mai mare de 40 MVA, indiferent de tensiunea cea mai înaltă pentru echipamente;
5.
„transformator scufundat într-un lichid” înseamnă un transformator al cărui circuit magnetic și bobine sunt scufundate într-un lichid;
6.
„transformator de tip uscat” înseamnă un transformator de putere al cărui circuit magnetic și bobine nu sunt scufundate într-un lichid izolator;
7.
„transformator de putere medie instalat pe un stâlp” înseamnă un transformator de putere cu o putere nominală de până la 315 KVA, adecvat pentru utilizare în aer liber și conceput pentru a fi montat pe structurile de sprijin ale liniilor electrice aeriene;
8.
„transformator de distribuție regulator de tensiune” înseamnă un transformator de putere medie echipat cu componente suplimentare, în interiorul sau în exteriorul rezervorului său, care permite controlul automat al tensiunii de intrare sau de ieșire a transformatorului în scopul reglementării tensiunii în sarcină;
9.
„bobina” se referă la ansamblul de spire care formează un circuit electric asociat cu una din tensiunile alocate transformatorului;
10.
„tensiunea nominală a unei bobine” (Ur) este tensiunea specificată care urmează a fi aplicată sau dezvoltată în regim fără sarcină între bornele unei bobine fără priză sau ale unei bobine conectate la priza principală;
11.
„bobină de înaltă tensiune” se referă la bobina care are cea mai înaltă tensiune nominală;
12.
„tensiunea cea mai înaltă pentru echipamente” (Um) aplicabilă unei bobine de transformator este tensiunea efectivă compusă cea mai înaltă într-un sistem trifazat pentru care această bobină este concepută în ceea ce privește izolarea acesteia;
13.
„putere nominală” (Sr) este o valoare convențională a puterii aparente atribuite unei bobine care, împreună cu tensiunea nominală a bobinei, determină curentul său nominal;
14.
„pierderile în regim cu sarcină” (Pk) înseamnă puterea activă asociată unei perechi de bobine, absorbită la frecvența nominală și temperatura de referință atunci când curentul nominal (curentul de priză) traversează borna (bornele) de linie ale unei bobine, iar bornele celeilalte bobine sunt scurtcircuitate și toate bobinele echipate cu prize sunt conectate la priza principală, în timp ce celelalte bobine, dacă există, sunt în circuit deschis;
15.
„pierderi fără sarcină” (Po) înseamnă puterea activă absorbită la frecvența nominală atunci când transformatorul este alimentat și circuitul secundar este deschis. Tensiunea aplicată este tensiunea nominală, iar dacă bobina activată este echipată cu o priză, ea este conectată la priza sa principală;
16.
„indicele de eficacitate maximă” (PEI) înseamnă valoarea maximă a raportului între puterea aparentă transmisă a unui transformator minus pierderile electrice și puterea aparentă transmisă a transformatorului.
Articolul 3
Cerințe în materie de proiectare ecologică
Transformatoarele de putere mică, transformatoarele de putere medie și transformatoarele de putere mare îndeplinesc cerințele de proiectare ecologică stabilite în anexa I.
Articolul 4
Evaluarea conformității
Evaluarea conformității se efectuează aplicându-se procedura de control intern al proiectării prevăzută în anexa IV la Directiva 2009/125/CE sau procedurii referitoare la sistemul de gestionare prevăzută în anexa V la aceeași directivă.
Articolul 5
Procedura de verificare în scopul supravegherii pieței
La efectuarea verificărilor în scopul supravegherii pieței menționate în articolul 3 alineatul (2) din Directiva 2009/125/CE, autoritățile statelor membre aplică procedura de verificare prevăzută în anexa III la prezentul regulament.
Articolul 6
Criterii indicative de referință
Criteriile de referință orientative pentru transformatoarele cele mai performante, realizabile din punct de vedere tehnologic la momentul adoptării prezentului regulament, figurează în anexa IV.
Articolul 7
Revizuire
Ținând seama de progresul tehnologic, Comisia revizuiește prezentul regulament în cel mult trei ani de la intrarea în vigoare și prezintă rezultatele acestei revizuiri Forumului consultativ. În special, revizuirea va evalua cel puțin următoarele aspecte:
-
posibilitatea de a stabili valorile minime referitoare la indicele de eficacitate maximă pentru toate transformatoarele de putere medie, inclusiv cele cu o putere nominală mai mică de 3 150 kVA;
-
posibilitatea de a separa pierderile asociate transformatorului propriu-zis de cele asociate cu alte componente care îndeplinesc funcțiuni de reglare a tensiunii, atunci când este cazul;
-
oportunitatea de a institui cerințe de performanță minime pentru transformatoarele de putere monofazate, precum și pentru transformatoarele de putere mică;
-
adecvarea, în timp, a concesiilor acordate transformatoarelor instalate pe stâlpi și combinațiilor speciale de tensiuni de bobinaj pentru transformatoarele de putere medie;
-
posibilitatea de a reduce efectele asupra mediului, altele decât consumul de energie în faza de utilizare.
Articolul 8
Intrare în vigoare
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 21 mai 2014.

Labels: 1
14
20
7
3